
Szakrális finn építészet

A finn sajátosság, a fény és a tér finom kölcsönhatása, illetve a természet-közeliség leginkább a szakrális épületekben figyelhető meg. De vajon mi az oka annak, hogy a kortárs finn templomokban a természet tisztaságának és erejének megjelenítése vált meghatározóvá? Hogy a finnek már a kezdetektől és a mai napig is a legfontosabbnak a fény és a természet szerepét tartják az épületeikben.
Finnországban a fény csekély intenzitású és többnyire szórt jellegű. Az egyszerűség, a természetesség mélyen gyökerezik a finnek múltjában és nemzeti karakterében. A természettel való szoros együttélés meghatározta az emberek világképét. A finnek két szellemi erő határterületén éltek, azonban ezek az erők nem értek el mindenhova, így bizonyos területeken a pogány kultúrájuk is sokáig fennmaradt. Ez a kettősség jellemezte a finn kultúrát. Később a reformáció befogadta a régi szokásokat és hagyományokat. Megjelent a tradicionális térformálás, anyaghasználat és az ősi jelrendszerű díszítőművészet. A középkorban a templomok már nyugati mintára épültek, mégis jellemző volt rájuk a sajátos finn megjelenés. Az elsősorban nemzeti karakterként megjelenő identitás később kilépett saját területéről, és döntő hatással volt a 20. század építészetére. Néhány templom jellegzetes fénymintákkal hívja fel a látogatók figyelmét, mint a tamperei Pirkkala templom, ahol az oltár vászonként funkcionál, amelyen a gazdag, kontrasztos napfény változó kivetüléseit láthatjuk. Más építészek kerülik az erős, drámai napfény alkalmazását, mint Aarno Ruusuvuori. Bizonyos épületek esetében pedig a természet vált oltárképpé, mint az otaniemi diákkápolnában, ahol tulajdonképpen nem is két külön tér kapcsolatáról beszélünk, hanem a két tér egyet jelent. A templomban is benne vagyok a természetben. „Mire megyünk az ajtóval, mikor nem templomban élünk. A világban élünk.” [Kalle Holmberg (rendező, 1982): Vaskor, azaz a Kalevala korának emberei (film). Yleisradio (YLE), Finland.] A természetesség, a természetben lévőség a pogány attitűdből eredeztethető és meghatározó az épületekben, de emellett ezekben a templomokban is fontos a fény játéka, amely nélkülözhetetlen eleme is minden szakrális épületnek. Mindent összevetve tehát arra az eredményre jutottam, hogy a templom legfontosabb jellemzője a fény azon szerepe, hogy a világgal - Istennel – természettel kapcsolatot teremt.



